  Туспуктэм: Руслан Нуриахметов Анжелика Тихонова корреспондент 25-тӥ куартолэзе Дэри ёросысь Выль Казьмасысь гурт библиотекалы улосчизылэсь, Удмуртиысь калык писательлэсь Вячеслав Ар-Сергилэсь (Вячеслав Сергеев) нимзэ сётӥзы. Литературая митинге ивортодэтъя «Удмуртия» агентстволэн корреспондентэз но вуылӥз. Пумиськонэ кивалтӥсьёс, ӧтем куноос, Выль Казьмасысь Совето Союзысь Геройлэсь Никифор Павловлэсь нимзэ нуллӥсь шор ёзо школаын дышетскисьёс но гурт калык лыктӥзы. Фото: Руслан Нуриахметов Выль Казьмас Вячеслав Ар-Сергилэн вордӥськем гуртэз луэ. Аслаз кылъёсызъя, котькуд сэрегез, котькуд вырйылэз, котькуд нюжалэз, котькуд улӥсез солы тодмо но мусо. Соин ик школа юртазы интыяськем гурт библиотеказылы нимзэ сётон но – эшшо но дуно. « Ку мыным гуртоос вазиськизы библиотекалы ним сётон ласянь, мон солы шуак луи. Со ведь данъяськон, кыӵе ке бадӟым звание, мар ӧвӧл, пиджак вылэ кизили кадь, отын кутске туж бадӟым кылкутон. Азьланяз мон малпасько ни библиотекалы кызьы юрттыны, кызьы солэсь улонзэ паськытатыны, калыкен ӵош матэгес кариськыны » Вячеслав Ар-Серги, Удмуртиысь калык писатель Гожъясьлэн кылъёсызъя, ӵапак Казьмасысь библиотекаын со нырысьсэ книгаосын тодматскиз. Лыдӟиськонэ-гожъяськонэ сюрес возьматӥсез со вакытэ ужась библиотекарь Татьяна Семёнова луиз. Со дырысен Вячеслав Ар-Серги гуртысьтыз библиотекаен ялан кусып возе. Лыдӟетъюрт солэн книгаосыныз но огез тужгес узырез луэ.  « Мон понна нырысь ик та аслам калыке доры берытскон. <…> Татын мон нырысьсэ гожъяськыны кутски, та школаын мон нырысьсэ печатласькыны кутски. Та библиотекаын мон туж трос книгаосты лыдӟи. Одӥг пол но сыӵеез ӧй вал, вазиськемзылы кылымтэ улэ мед кариськом шуыса. Мон котьку бызьыса вуисько, кунын кытын гинэ медам луы яке кунгож сьӧрын – мон дыртӥсько асьме Казьмас библиотекаямы » Вячеслав Ар-Серги, Удмуртиысь калык писатель Выль Казьмасысь шор ёзо школалэн кивалтӥсез Елена Кабанова дышетсконниязы Вячеслав Ар-Сергилы сӥзем трос гинэ ужрадъёс ортчыло шуыса вераз. Тужгес но туэ – 60 арессэ пусъён араз. Пиналъёс сое тодо, лыдӟо, суредам портретъёсынызы конкурсъёсы пырисько. « Литература урокъёсын <...> дышето, классной часъёсын одно ик дышетӥсьёс со сярысь верало, малы ке шуоно со асьме выпускникмы, Казьмас школалэн выпускникез, ми соин данъяськиськом » Елена Кабанова, Выль Казьмасысь шор ёзо школалэн кивалтӥсез Пумиськонын Вячеслав Ар-Сергилы трос гинэ шуныт кылъёс чузъяськизы. Кивалтӥсьёс но, дышетӥсьёс но огкылысь гажамзэс веразы, ужзэ азьланьтыны сӥзизы. Ӟеч кылъёссэ кылосбур тодосъя кандидат, критик, гожъяськись, Москваысь А. М. Горький нимо литература институтысь доцент Вера Пантелеева но вераз. Алтайын Василий Шукшинэн данъясько, Иркутскын – Валентин Распутинэн, нош асьмелы Вячеслав Ар-Сергиен данъяськоно шуыса пусйиз. « Котьку но ас сюресэзъя вамышъямез но быдэс творческой улонзэ, 80-тӥ аръёсысен кутскыса, 40 ар ини, югдытӥсь, миссионер, дышетӥсь луэмез понна мон сое сюлмысьтым гажасько но яратӥсько » Вера Пантелеева, литератураез эскерись, Москваысь А. М. Горький нимо литература институтысь доцент  Ужрад улсын Вячеслав Ар-Сергилэсь кылбуръёссэ лыдӟизы, солэн чуръёсызъя гожтэм кырӟанъёсты быдэстӥзы. Со сяна, калыкез Удмуртиысь калык артистка Анна Плотникова шулдыртӥз. Тодэ вайытом, кемалась ик ӧвӧл Удмуртиысь йӧскалык лыдӟетъюртын Вячеслав Ар-Сергилы 60 арес тырмонлы но «С акцентом – моим…» выль книгаеныз тодматонлы сӥзем ужрад ортчиз.  Тегъёс: Удмуртия автозавод лыдӟиськонни Мерлык удмуртъёс гожъясьёс  